วันไหนที่อยากทานส้มตำ จะคอยมานั่งนึกว่า "ตำแหล" มีสาขาไหนบ้าง จริงๆแล้วตำแหลมีสาขาใกล้บ้านอุ๋มอยู่ถึง3สาขา แต่วันนี้เลือกมาทานที่นี่ เพราะจะได้ทานชานมร้านโปรดด้วย และมีที่ช็อปปิ้งเพลินๆ อัพเดทการแต่งกายไปด้วยในตัว 


คิวยาวเชียว ยืนรอหน้าร้านกันเต็มไปหมด แต่ก็รอได้ไม่นานนะคะ สัก5นาทีเอง ระหว่างรอคิว สามารถสั่งได้เลยด้วย พอนั่งที่โต๊ะสัก5นาที อาหารก็มาละ เรื่องความเร็ว อุ๋มให้ผ่านเลย 


อาหารที่สั่งวันนี้ มีดังต่อไปนี้ค่ะ
• ต้มยำปลาช่อน ปลาช่อนได้เยอะมากค่ะ หั่นเป็นชิ้น (ปกติจะสั่งต้มแซบมากกว่า วันนี้ลองเปลี่ยนบ้าง) รสชาติเฉยๆมากๆ เห็ดไม่ค่อยมีเลย มีน้อยมากๆ คราวหลังสั่งต้มแซบแบบเดิมดีกว่า

• ลาบหมู ได้น้อยมากกกกก พนักงานถือมา2จาน เสิร์ฟโต๊ะอื่นก่อน แต่ลูกค้าบอกว่า เค้าสั่งแบบไม่มีตับ เลยสลับจานให้ อีกจานเป็นของโต๊ะอุ๋ม เป็นลาบหมูแบบมีตับ แต่ตับก็ไม่สุกอีก ลาบหมูได้น้อยผิดปกติ เดาว่าทำพร้อมกัน2จาน แล้วกะไม่ถูกกว่าตอนหยิบส่วนผสม รสชาติเค็มขึ้นเยอะเลย จานนี้ผิดหวังอย่างแรง เพราะทุกครั้งถือว่าเป็นจานโปรดอุ๋มเลย 

• ตำแหล เป็นตำที่รวมทุกอย่าง ปนๆกัน มีทั้งหอยแครง ปลากรอบ แคบหมู ปลาร้า ถั่วงอก รสชาติดีค่ะ แต่ไม่ถึงกับติดใจมาก 

• ปลาดุกย่าง จานนี้เป็นจานโปรดอีกเช่นกัน วันนี้ยังถือว่าทำได้ดีอยู่ค่ะ 


การบริการเกือบจะดีแล้วเชียว ตั้งแต่ต้น พนักงานผู้ชายทุกคนต้อนรับได้ดี เรียกก็รีบมาทันที ขออะไรก็ตามให้ได้ทันทีเลย โดยเฉพาะพนักงานชายคนนึง ไม่ทราบว่าเป็นผู้จัดการรึเปล่า แต่แต่งตัวแตกต่างจากคนอื่น คนนั้นยิ่งทำได้ดี ยิ้ม ต้อนรับลูกค้าตลอด มาเสียตรงพนักงานผู้หญิง ที่นำบิลมาวางให้อุ๋ม หน้าเหมือนไม่อยากบริการใคร อุ๋มสอบถามว่า เปลี่ยนแม่ครัวใหม่รึเปล่า ก็ส่ายหน้า ไม่พูดไม่จาหน้าบึ้งๆ ก็เข้าใจว่าน้องคงเหนื่อย แต่งานบริการอะนะ ต้องไม่ใช่แบบนี้ น่าจะดูอย่างพนักงานชายคนอื่นๆในร้านก็ดีนะ 


โดยรวม อุ๋มโอเคค่ะ ผิดหวังลาบหมู ถึงกับงงที่รสชาติเปลี่ยนไป แต่ส่วนมาก จะทานที่สาขาเมเจอร์รัชโยธินค่ะ สาขานั้นเป๊ะมาก ทานกี่ครั้งก็ปลื้ม แต่ที่นี่ก็โอเคแหละ จะมาลองใหม่วันหลังนะคะ